Pavol Čekan

**Pavol Čekan**, PhD., B.Sc. (* 25. marec 1979, Prešov) je slovenský vedec pôsobiaci v oblasti molekulárnej biológie, biochémie a molekulárnej onkológie. Podieľal sa na troch patentoch v oblasti výskumu RNA. Študoval na University of Iceland. Pôsobil na americkom Národnom onkologickom inštitúte, súčasti Národného Inštitútu zdravia; Rockefellerovej univerzite v New Yorku a napokon sa stal spolu s Vladimírom Wolfom jedným zo zakladateľov vedeckej spoločnosti MultiplexDX, v ktorej v súčasnosti pracuje aj na vývoji testov na ochorenie COVID-19 typu PCR a LAMP. Časopis *[[Financial Times]]* ho v roku 2017 zaradil medzi 100 východoeurópskych vychádzajúcich hviezd v oblasti technológií.

Je známy vďaka svojmu výskumu v oblasti diagnostiky rakoviny prsníka, jeho diagnostická teória tzv. multiplexingu bola validovaná a odpublikované v roku 2013 v časopise *[[The Journal of Clinical Investigation]]*. Vďaka tejto technológii je možné podiel správne určených diagnóz zvýšiť až na 99 percent. 

Na Slovensku sa stal širšie známym v súvislosti s pandémiou COVID-19 ako výrobca RT-PCR testov, ktoré sa používajú naprieč celým svetom. Patril medzi vedcov združených v iniciátive Veda pomáha, ktorých prezidentka Zuzana Čaputová často pozývala na stretnutia ohľadom vývoja pandémie na Slovensku. Bol súčasťou delegácie prezidentky na ceste do Vatikánu, kde boli PCR testy vyvinuté vo firme MultiplexDX odovzdané ako dar Svätej Stolici.

Počas pandémie vyvinul Pavol Čekan spoločne so svojím vedeckým tímom v MultiplexDX celkovo dvanásť špecifických PCR-testov, pričom okrem Vatikánu v rámci humanitárnej pomoci daroval spolu 100-tisíc testov Ukrajine, Keni, Srbsku, Čiernej Hore, Slovinsku a Moldavsku. Ďalších 250 tisíc PCR-testov darovala firma Pavla Čekana Slovensku. Kompletný dizajn, vývoj, validáciu, výrobu a praktické využitie všetkých dvanástich PCR testov publikoval Čekanov tím v štyroch prestížnych medzinárodných vedeckých časopisoch, ako je *Microbial Biotechnology*, *Communications Biology*, *Scientific Reports* a *Virus Genes*.

Kľúčovou oblasťou výskumu a vývoja pod jeho vedením v MultiplexDX je už od založenia firmy multiplexná diagnostika rakoviny prsníka Multiplex8+. Tá pomáha onkológom nastaviť efektívnejšiu a účinnejšiu personalizovanú liečbu pacientiek s týmto ochorením. Aktuálne pracuje tím pod jeho vedením na klinickej validácií tejto diagnostiky, pričom jej perspektívnosť už teraz potvrdzujú aj vedecké publikácie doterajších výsledkov výskumu v prestížnych odborných magazínoch *Nature Communications* a *BMC Cancer*.

## Biografia
Pavol Čekan sa narodil v roku 1979 v Prešove, kde študoval v triede s Ivanom Táslerom na Gymnáziu Jána Adama Raymana, ktoré reprezentoval na chemických olympiádach a korešpondenčných seminároch. V mladosti, ako huslista alebo kontráš, bol členom folklórnych súborov Rozmarija, Dúbrava, Čipečka a Dúbravienka, neskôr pôsobil aj ako primáš ľudovej hudby Pajtáši v USA. Po skončení stredoškolského štúdia sa hlásil na vysokoškolské štúdium medicíny na Slovensku, ale rozhodol sa odísť do zahraničia. Rok strávil v Spojenom kráľovstve a potom išiel študovať na Island medicínu. Neskôr si vybral zmenu odboru a na University of Iceland študoval biochémiu. Štúdium biochémie ukončil s titulom Bachelor of Science. Dostal ponuku na doktorandské štúdium v Spojených štátoch a zároveň na Islande, kde nakoniec úspešne absolvoval PhD štúdium.

Po ukončení PhD. štúdia na University of Iceland sa v roku 2009 zamestnal v New Yorku na mieste odborného asistenta na Rokefellerovej univerzite v laboratóriu profesora Thomasa Tuschla. Tam sa venoval RNA biológii, molekulárnej patológii a tiež spolupracoval na vývoji novej patentovanej diagnostickej metódy.

Roku 2013 začal pracovať v americkom Národnom onkologickom inštitúte ako výskumný pracovník v odbore bunkovej a rakovinovej biológie.

V roku 2015 založil spoločne s Vladimírom Wolfom spoločnosť MultiplexDX. Po založení firmy sa v roku 2017 vrátil späť na Slovensko.

Pavol Čekan pôsobí od roku 2021 ako honorárny konzul Islandu na Slovensku.

## Ocenenia

* 2016 – Jeho firma MultiplexDX zvíťazila v Startup Awards.sk
* 2017 – Cena primátora mesta Prešov za rok 2016 
* 2018 – Nominácia na Krištáľové krídlo v oblasti inovácie a startupy
* 2018 – Absolútny víťaz súťaže Mladý inovatívny podnikateľ 2018
* 2018 – Víťaz ceny zakladateľ roka (*Founder of the Year*) na Slovensku v Central European Startup Awards (CESA)
* 2018 – Jeho firma MultiplexDX získala v CESA cenu za najlepší biotechnický startup (*Best Biotech Startup*) a za startup s najlepším vplyvom na spoločnosť (*Best Social Impact Startup*)
* 2021Krištáľové krídlo v oblasti medicíny a vedy, spolu s Borisom Klempom
*2021Čestné občianstvo v Bratislave – mestskej časti Staré Mesto
*2021Rad Ľudovíta Štúra II. triedy za mimoriadne zásluhy v oblasti vedy, najmä v oblasti vývoja a výroby testov na vírus SARS-CoV-2
*2021Zlatá medaila od Slovenskej chemickej spoločnosti
*2021Jeho firma MultiplexDX získala zlatú plaketu ministra zahraničných vecí a európskych záležitostí Slovenska
*2021Ocenenie SupersonOsobnosť roka od Superbrands Slovakia za prínos v boji s pandémiou ochorenia Covid-19 
*2022Cena predsedu Prešovského samosprávneho kraja za rok 2020 
*2022Ocenenie v kategórii inovácie, udeľované na podujatí IT GALA 2022 
*2022Jeho firma MultiplexDX sa umiestnila pre Slovensko na historicky najúspešňejšom 3. mieste v 23. ročníku medzinárodnej súťaže Deloitte Technology Fast 50 CE 2022 a získala tiež cenu v špeciálnej kategórii Impact Stars 
*2022Čestný doktorát v biológii udelený Prešovskou univerzitou v Prešove 
*2025Najrešpektovanejší CEO 2024, ocenenie udelené spoločnosťou PricewaterhouseCoopers na základe hlasovania riaditeľov top slovenských firiem
*2025 - Jeho firma MultiplexDX vyhrala v kategórii Impact Deal v Česku a Slovensku v rámci 5. ročníka súťaže CVCA & SLOVCA Awards 2025

## Referencie

Kategória:Slovenskí chemici
Kategória:Slovenskí biochemici
Kategória:Molekulárni biológovia
Kategória:Držitelia Radu Ľudovíta Štúra II. triedy
Kategória:Držitelia Krištáľového krídla
Kategória:Držitelia čestných doktorátov Prešovskej univerzity v Prešove
Kategória:Osobnosti z Prešova